SK Úradný vestník Európskej únie C 34/11

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 34/05

Týmto uverejnením sa poskytuje právo vzniesť námietku voči žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„SCHROBENHAUSENER SPARGEL“/„SPARGEL AUS DEM SCHROBENHAUSENER LAND“/„SPARGEL AUS DEM ANBAUGEBIET SCHROBENHAUSEN“

EG-Nr.: DE-PGI-0005-0678-20.02.2008

CHZO ( X ) CHOP ( )

1. Názov:

„Schrobenhausener Spargel“/„Spargel aus dem Schrobenhausener Land“/„Spargel aus dem Anbaugebiet Schrobenhausen“

2. Členský štát alebo tretia krajina:

Nemecko

3. Opis poľnohospodárskeho výrobku alebo potraviny:

3.1. Druh výrobku [podľa prílohy II k nariadeniu (EK) č. 1898/2006]:

Trieda 1.6. Čerstvé alebo spracované ovocie, zelenina a obilniny

3.2. Opis výrobku, na ktorý sa vzťahuje názov uvedený v bode 1:

Špargľa „Schrobenhausener Spargel“, Spargel aus dem Schrobenhausener Land, Spargel aus dem Anbaugebiet Schrobenhausen (ďalej len „Schrobenhausener Spargel“) sú jedlé výhonky byliny Aspargus officinalis, ktoré sa predávajú neočistené alebo očistené. „Schrobenhausener Spargel“ sa pestuje metódami šetrnými voči životnému prostrediu, podľa pravidiel dobrej odbornej praxe.

Biela špargľa „Schrobenhausener Spargel“ vrátane farebných typov biela a fialová môže byť dlhá maximálne 22 cm a zelená špargľa maximálne 27 cm.

„Schrobenhausener Spargel“ sa pripravuje podľa normy UNECE-Standard FFV04 (Asparagus).

Chuť špargle „Schrobenhausener Spargel“ sa vyznačuje typicky silnou, mierne orechovitou arómou.

Vyrezávanie jeden až dvakrát denne a zodpovedajúce šetrné zaobchádzanie so špargľou po zbere sú pre spotrebiteľa zárukou čerstvosti špargle Schrobenhausener Spargel bez ohľadu na spôsob jej distribúcie.

3.3. Suroviny (len pre spracované poľnohospodárske výrobky):

—

3.4. Krmivo (len pre výrobky živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

„Schrobenhausener Spargel“ sa môže pestovať len na vymedzených ohraničených plochách.

3.6. Osobitné pravidlá pre krájanie, strúhanie, balenie atď.:

Na účel zachovania kvality sa vyrezaná špargľa po zbere šokovo chladí. Výhonky sa odborne režú na požadovanú dĺžku a triedia. Následne sa skladujú, pričom je nutná teplota 1 až 2 °C a vysoká vlhkosť vzduchu. Špargľa sa musí u výrobcu bez prerušenia chladiť.

Obsah balení musí byť rovnomerný, t. zn. každé balenie môže obsahovať len špargľu z regiónu Schrobenhausen (pozri bod 4) rovnakej akosti, sfarbenia a veľkosti. Viditeľná časť balenia musí okrem toho byť reprezentatívna za celkový obsah.

3.7. Osobitné pravidlá pre označovanie:

Na účel predaja sa „Schrobenhausener Spargel“ musí označiť týmto obrázkom:

4. Stručné vymedzenie zemepisnej oblasti:

Bavorská oblasť pestovania „Schrobenhausener Spargel“ zahŕňa obce Aichach, Aresing, Berg im Gau, Brunnen, Gachenbach, Geisenfeld, Gerolsbach, Hohenwart, Inchenhofen, Karlskron, Kühbach, Langenmosen, Pfaffenhofen an der Ilm, Pörnbach, Pöttmes, Reichertshofen, Rohrbach, Schrobenhausen a Waidhofen, ktoré patria do okresov Neuburg-Schrobenhausen, Aichach-Friedberg a Pfaffenhofen an der Ilm.

5. Súvislosť so zemepisnou oblasťou:

5.1. Špecifickosť zemepisnej oblasti:

Meno mesta Schrobenhausen je nerozlučiteľne späté s jeho najznámejším výrobkom, špargľou „Schrobenhausener Spargel“, čo dokazuje aj skutočnosť, že už celé desaťročia sa používa logo s vyobrazenou siluetou mesta Schrobenhausen.

Doteraz najstarší písomný doklad o pestovaní špargle v meste Schrobenhausen a jeho okolí pochádza z roku 1851 (článok z mestského týždenníka z 12. júla 1851).

Už v roku 1856 dodával gróf von Sandizell špargľu do mníchovských panských pánov. V roku 1913 vysadil Christian Schad pochádzajúci z mesta Groß-Gerau svoje prvé špargľovisko v rámci veľkoplošného pestovania.

V oblasti pestovania prevládajú priaznivé podmienky. Nachádzajú sa tu prevažne piesčité pôdy, ktoré prechádzajú do ľahkých treťohorných pôd s charakteristickým podielom jemnozrnného piesku a hliny. Tieto pôdy sa na jar rýchlo zohrejú, ľahko sa obrábajú a umožňujú rýchly a rovný rast.

Sú to ľahké piesčité hlboké pôdy, ktoré dobre prepúšťajú vzduch. „Schrobenhausener Spargel“ sa pestuje len na týchto pôdnych druhoch:

piesčité (S)

stredne hlinité (Sl)

hlinité (lS)

silne hlinité (SL)

Pestovateľská oblasť regiónu Schrobenhausen sa nachádza v nadmorskej výške pribl. 400 m. Priemerná ročná teplota je 7,5 °C; ročný úhrn zrážok je 827 mm (podľa množstva zrážok za posledných 25 rokov), pričom v mesiacoch jún až august je priemerný úhrn zrážok 280 mm.

5.2. Špecifickosť výrobku:

Kvalita špargle „Schrobenhausener Spargel“ je výsledkom opísaných klimatických predpokladov, ako aj pôdnych druhov vo vymedzenej oblasti.

Ako preukázala anketa Technickej univerzity v Mníchove, tento výrobok sa medzi spotrebiteľmi teší nielen vysokému stupňu popularity, ktorý vyplýva z výrobných podmienok (mimoriadne rýchly rast, ktorý je dôvodom jemnosti a typickej silnej a mierne orechovitej chuti), ale aj veľmi dobrej povesti a mimoriadnej prestíži, a to aj za hranicami oblasti jeho pestovania. Z hľadiska spotrebiteľov je hlavným dôvodom obľúbenosti špargle „Schrobenhausener Spargel“ nielen jej osobitá chuť, ale aj jej čerstvosť a pôvod.

Spolok výrobcov špargle Spargelerzeugerverband Südbayern e.V. odporúča tie druhy, ktoré výnimočným spôsobom spĺňajú agronomické (na základe pokusov na poliach) a chuťové požiadavky založené na senzorickom testovaní vzhľadom na špecifikáciu. Na svojej domovskej stránke http://www.spargel.de/anbau uvádza zoznam týchto druhov a ročne ho aktualizuje.

Aj „Schrobenhausener Spargel“ figuruje v databáze typických regionálnych špecialít z Bavorska, čo je potvrdzuje výnimočnosť a exkluzívnosť tohto výrobku.

5.3. Príčinná súvislosť medzi zemepisnou oblasťou a akosťou alebo znakmi výrobku (v prípade CHOP) alebo špecifickou akosťou, povesťou alebo inou vlastnosťou výrobku (v prípade CHZO):

Za svoje mimoriadne vlastnosti vďačí „Schrobenhausener Spargel“ nielen podnebiu a osobitnému zloženiu pôdy v tomto regióne, ale aj dlhej tradícii pestovania špargle v meste Schrobenhausen a jeho okolí a odbornej znalosti poľnohospodárov, ktorí špargľu pestujú už celé generácie. Vďaka ľahkým piesočnatým pôdam a dennému zberu sa „Schrobenhausener Spargel“ vyznačuje mimoriadne jemnými výhonkami.

Povesť

O rozmachu pestovania špargle v regióne Schrobenhausen svedčia už články v novinách Schrobenhausener Wochenblatt z roku 1914, resp. reklamy z 20. rokov minulého storočia. V roku 1933 prenikla dobrá povesť špargle „Schrobenhausener Spargel“ až do Mníchova. V 50. rokoch pestovali túto luxusnú zeleninu mnohé malé poľnohospodárske podniky. V polovici 70. rokov a koncom 80. rokov zažila oblasť pestovania okolo Schrobenhausen svoj najväčší rozkvet.

Odvetvie pestovania špargle na ploche, ktorá má v súčasnosti rozlohu cca. 900 ha (vrátane plôch s mladými rastlinami), sa medzičasom stalo jedným z najvýznamnejších hospodárskych faktorov regiónu Schrobenhausen.

Výrobcovia sídliaci v tejto zemepisnej oblasti odovzdávajú svoje vedomosti a skúsenosti z pestovania špargle z generácie na generáciu už vyše 90 rokov. Tieto vedomosti a skúsenosti sú zárukou najlepšej kvality, ktorá je základom úspešného predaja výrobku.

Špargľová sezóna je v tomto regióne „piatym ročným obdobím“ a je lákadlom pre mnohých výletníkov a turistov z diaľky i zblízka. Téme špargľa je venovaný aj turistický sprievodca s cyklistickou a turistickou trasou cez oblasť pestovania.

V tomto období je špargľa v stredobode kulinárskej pozornosti ako v súkromných kuchyniach, tak aj v gastronómii. Pre miestnych obyvateľov a približne 40 000 návštevníkov do roka, ktorí každoročne pri príležitosti špargľovej sezóny zavítajú do Schrobenhausenu, sa chystajú čoraz kreatívnejšie a prekvapivejšie recepty. Týždenné a špargľové trhy v tomto období dosahujú veľkú časť svojho obratu vďaka výrobkom zo špargle.

Okrem toho sa veľkej návštevnosti teší Európske múzeum špargle v Schrobenhausene, ktoré podporuje spätosť špargle s regiónom Schrobenhausen a ročne si ho prehliadne okolo 10 000 návštevníkov z celého sveta.

Od roku 1975 sa v Schrobenhausene každý rok volí špargľová kráľovná. Zúčastňuje sa na mnohých podujatiach v rozhlase, s predstaviteľmi tlače a v televízii a šíri dobré meno špargle „Schrobenhausener Spargel“ ďaleko za hranice regiónu.

Dobrú povesť potvrdzujú aj štúdie technickej univerzity v Mníchove a cenové prehľady strediska štatistických údajov o trhu a cenách a je založená na kvalite výrobkov tohto regiónu.

Odkaz na uverejnenie špecifikácie

Markenblatt časopis č. 6 z 11.2.2005, časť 7, s. 1770.

(http://www.publikationen.dpma.de/DPMApublikationen/dld_gd_file.do?id=8)